Дунейгъэдахэщ мимозэ дахэр
Гъатхэпэм и 8-м ирихьэлIэу Урысейм кърашащ Абхъаз щIыналъэр зыгъэдахэ мимозэр. Зэи къэмыхъуауэ, мы гъэм тонни 140-рэ гъунапкъэм къызэпрашащ (нэгъабэ тонн 90). ЗэрыгурыIуэгъуэщи, удзыр Краснодар щIыналъэм къыщыувыIэркъым, ар щIыпIэ жыжьэхэм нос, псалъэм папщIэ, Налшык и удз щапIэ псоми щIэлъщ.
Мимозэр илъэсым и кIыхьагъкIи удзыфэу щыт, нэр зыгъэгуфIэ жыгщ, метри 10 — 12 и лъагагъыу. Ар зыдэмыт пщIантIи Абхъазым къыщыгъуэтыгъуейщ. Жыгым гъэгъа щыпыт пIалъэр мазэрэ ныкъуэрэ хуэдиз хъууэ аращи, мыбэлэрыгъыу къыпач, тхылъымпIэ я зэхуаку далъхьэурэ ашычхэм ирагъэзагъэ. Ахэр зрагъэувэ хьэлъэзешэ машинэхэр пщыхьэщхьэхуэкIуэущ гъуэгу къыщытехьэр, удзыр имыбэмпIыхьу, псы хаутхар «къыIэщIэмыухэу» къашэсын папщIэ.
ГъэщIэгъуэнщ мимозэр дунейгъэдахэ закъуэ мыхъуу, Iэщми яфIэфIу зэрашхыр. Аращи, абхъазхэм ар еужьэрэкIыу къыпач къудеймэ, здахьын ягъуэтынущ.
Псалъэм къыдэкIуэу жыпIэмэ, абхъазхэм я хабзэкъым я цIыхубзхэм мимозэ ирату. Дэтхэнэми и пщIантIэм дэт жыгыр къифыщIыжкIэ гъэщIэгъуэн?!
